<classify> VIONGOZI na watendaji wa Mkoa wa Singida wanapaswa kujiweka sawa, kwani kuanzia Oktoba 4, mwaka huu kwa siku nne, Waziri Mkuu, Kassim Majaliwa atakuwa mkoani humo kwa ziara ya kikazi. Waziri Mkuu Majaliwa ametokea kuwa mwiba kwa watendaji wazembe na wabadhirifu wa mali za umma katika mikoa mbalimbali nchini ambako amekuwa na ziara za kikazi, watendaji hao hawajasalimika. Ziara zake katika mikoa ya Morogoro na Iringa hivi karibuni, zimesababisha kutenguliwa kwa uteuzi wa mkuu wa mkoa, mkuu wa wilaya, mkurugenzi mtendaji wa wilaya na kuondolewa kwa mhandisi wa ujenzi. Pia katika ziara hizo, alimuonya Mkuu wa Wilaya ya Kilolo, Asia Abdallah kwa kukiuka maadili ya utumishi wa umma. Mkuu wa Mkoa wa Singida, Dk Rehema Nchimbi alisema mjini hapa jana kuwa mbali na ziara hiyo, Waziri Mkuu pia amepangwa kuwa mgeni rasmi kwenye ufunguzi wa Maonesho ya Pili ya Shirika la Kuhudumia Viwanda Vidogo SIDO, yatakayofanyika kitaifa mkoani Singida kuanzia Oktoba 4 hadi Oktoba 9, mwaka huu.Kwa mujibu wake, Waziri Mkuu atawasili mkoani Singida Oktoba 4 ambako ataaanza mara moja ziara yake kwa kutembelea Halmashauri ya Manyoni na Itigi kabla ya kwenda Halmashauri ya Ikungi na Singida siku inayofuata. Oktoba 6, Waziri Mkuu ataendelea na ziara yake katika Halmashauri ya Mkalama na Iramba kabla ya kurejea mjini Singida kwa ajili ya ufunguzi rasmi Oktoba 7 wa Maonesho ya SIDO yanayofanyika kwenye Uwanja wa Bombardier zamani ukijulikana kama Peoples Club, alieleza Dk Nchimbi. Alisema katika ziara hiyo, Majaliwa ataangalia utekelezaji wa Ilani ya Uchaguzi wa Chama Cha Mapinduzi CCM katika miradi mbalimbali ya maendeleo, ambako pia atatembelea Mradi wa Kituo Kikuu cha kupokea na kupoozea umeme eneo la Kibaoni mjini Singida.  <topic>: kitaifa 